Diari Oficial de la Generalitat Valenciana


Sumari del DOGV 3030, del 08-07-1997 (1997/8044)

Bases per a la provisió d'una plaça d'auxiliar d'administració general.
-----------------------------------------------------------------------

### Dades del document

Número de DOGV
:   3030

Data del DOGV
:   08-07-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/8044


Data del document
:   30-04-1997

Organisme emissor
:   Ajuntament de Torrebaja

Tipus de document
:   Anunci

Descriptors 

:   * Torrebaja
    * administració local
    * professió administrativa
    * concurs administratiu

El Ple de l'Ajuntament de Torrebaja ha aprovat les bases, exercicis i programes mínims per a l'ingrés en la subescala d'administració general de l'Ajuntament de Torrebaja que es detallen a continuació:  
Bases, exercici i programes mínims per a l'ingrés en la subescala d'auxiliar d'administració general de l'Ajuntament de Torrebaja.  
Primera. Objecte de la convocatòria  
1. D'acord amb l'oferta d'ocupació pública, es convoquen proves selectives per a la provisió, mitjançant el sistema d'oposició lliure, d'una plaça de l'escala d'administració general, subescala auxiliar, dotada amb les retribucions que corresponen al grup D.  
2. El tribunal responsable de la selecció no podrà aprovar ni declarar que han superat les proves selectives un nombre superior d'aspirants al de les places convocades.  
Segona. Condicions o requisits que han de complir els aspirants  
Per a ser a admés a les proves selectives d'accés a les places esmentades, caldrà:  
a. Ser espanyol.  
b. Tenir complits 18 anys d'edat i no excedir de 55, ambdós referits al dia en què finalitze el termini de presentació d'instàncies.  
c. Estar en possessió del títol de graduat escolar, formació professional de primer grau o equivalent, o en condicions d'obtenir-lo en la data en què finalitze el termini de presentació d'instàncies. En tot cas, l'aspirant haurà d'aportar-ne l'equivalència mitjançant un certificat expedit a aquest efecte per l'administració competent en cada cas.  
d. No patir malaltia o defecte físic que impedisca l'exercici de les corresponents funcions.  
e. No haver sigut separat mitjançant procediment disciplinari del servei a l'estat, a les comunitats autònomes o a les entitats locals, ni trobar-se inhabilitat per a l'exercici de les funcions públiques.  
Tercera. Presentació de sol·licituds  
1. Les instàncies en què se sol·licita prendre part en l'oposició, en la qual els aspirants hauran de manifestar que compleixen totes i cada una de les condicions exigides, referides sempre a la data d'expiració del termini assenyalat per a la presentació d'instàncies, i que es comprometen a prestar jurament o promesa en la forma establida legalment, s'adreçaran a l'alcalde-president de la corporació i es presentaran al Registre General de l'Ajuntament els dies laborables, de 09.00 a 14.00 hores.  
2. El termini de presentació serà de 20 dies naturals, comptadors des de l'endemà de la publicació de la convocatòria en el Butlletí Oficial de l'Estat. Les instàncies també es podran presentar als registres que determina l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
3. Els drets d'examen, que es fixen en la quantitat de 2.000 pessetes, els pagaran els aspirants, i el resguard d'haver fet l'ingrés al compte número 6047550930 de la Caja Rural de la Valencia Castellana, sucursal de Torrebaja, s'adjuntarà a la instància.   
Quarta. Admissió d'aspirants  
Expirat el termini de presentació d'instàncies, l'alcalde dictarà una resolució en el termini màxim d'un mes en què declararà aprovada la llista d'admesos i exclosos. En aquesta resolució, que es publicarà en el Butlletí Oficial de la Província i al tauler d'anuncis, s'indicarà el nom i els cognoms i el document nacional d'identitat dels admesos i exclosos, i s'indicaran, també, les causes de l'exclusió i es concedirà un termini de 10 dies per a solucionar els defectes, si s'escau, d'acord amb el que s'estableix en l'article 71 de la Llei 30/1992, de Règim Jurídic de les Administracions Públiques i del Procediment Administratiu Comú.  
En aquesta resolució, l'alcalde determinarà el lloc i la data de començament dels exercicis i la composició del tribunal qualificador.  
Cinquena. Proves selectives  
En els annexos a aquestes bases, s'hi transcriuen els exercicis i els programes mínims de l'oposició per a auxiliars administratius.  
   
Sisena. Tribunal qualificador  
1. Composició. El tribunal qualificador estarà integrat d'acord amb el que es disposa en l'article 4.e del Reial Decret 896/1991, de 7 de juny, pels membres següents:  
President: el de la corporació o membre d'aquesta en qui hi delegue.   
Secretari: el de la corporació o funcionari en qui hi delegue.  
Vocals:   
- Un representant del professorat oficial designat per l'Institut Nacional d'Administració Pública.  
- Un representant de l'administració del Consell designat per la Conselleria d'Administració Pública.  
- Un funcionari de carrera o tècnic expert designat per l'alcalde.  
2. Abstenció i recusació. Els membres del tribunal hauran d'abstenir-se'n de formar part i d'intervenir-hi quan concórreguen les circumstàncies establides en l'article 28 de la Llei 30/1992, de Règim Jurídic de les Administracions Públiques i del Procediment Administratiu Comú, i ho hauran de notificar a l'autoritat que convoca. Els aspirants els poden recusar.  
La designació dels membres del tribunal inclourà la dels respectius suplents, i els vocals hauran de posseir la titulació o l'especialització igual o superior a les exigides per a l'accés a les places convocades.  
3. Constitució i actuació. El tribunal no podrà constituirse ni actuar sense l'assistència, com a mínim, de tres dels seus membres titulars o suplents, indistintament. Les decisions s'adoptaran per majoria de vots dels membres presents; en cas d'empat resoldrà el vot de qualitat del president del tribunal.   
L'actuació del tribunal s'ajustarà estrictament a les bases de la convocatòria. No obstant això, el tribunal resoldrà els dubtes que sorgisquen de l'aplicació d'aquesta i podran prendre els acords que corresponguen per a aquells supòsits no establits en les bases.  
El tribunal podrà acordar la incorporació d'assessors especialistes per a totes o algunes de les proves. Aquests assessors es limitaran a valorar els exercicis corresponents a la seua especialitat tècnica i col·laboraran amb el tribunal exclusivament en base a aquesta especialitat.  
4. Vinculació de les resolucions del tribunal. El president de la corporació resoldrà d'acord amb la proposta del tribunal, la qual tindrà caràcter vinculant.  
Setena. Calendari de la realització de les proves  
1. El lloc, la data i l'hora de la realització dels exercicis de les proves selectives es fixarà en la resolució de l'Alcaldia on declare l'admissió i exclusió dels aspirants a què fa referència la base quarta.  
2. L'ordre d'actuació, en aquells exercicis que no es puguen realitzar conjuntament, serà l'alfabètic, i començarà per l'aspirant el primer cognom del qual comence per la lletra que resulte del sorteig realitzat prèviament pel tribunal.  
3. Els aspirants es convocaran, proveïts del document nacional d'identitat per a cada exercici, en crida única, i salvant els casos de força major justificats degudament i apreciats lliurement pel tribunal, la no presentació d'un aspirant a qualsevol dels exercicis obligatoris en el moment de ser cridat, determinarà automàticament la pèrdua del seu dret a participar en els exercicis i en conseqüència quedarà exclòs del procés selectiu.  
4. Una vegada començades les proves no serà obligatòria la publicació dels successius anuncis de la realització de les altres proves en el Butlletí Oficial de la Província. Aquests anuncis, el tribunal els haurà de fer públics als locals on s'hagen realitzat les proves anteriors i al tauler d'anuncis de l'Ajuntament.  
Vuitena. Sistema de qualificació  
1. Tots els exercicis obligatoris seran eliminatoris i qualificats fins a un màxim de 10 punts. Els opositors que no arriben a un mínim de 5 punts en cada un dels exercicis seran eliminats.  
2. El nombre de punts que podrà atorgar cada membre del tribunal en cadascun dels exercicis serà de 0 a 10.  
3. Les qualificacions s'adoptaran sumant les puntuacions atorgades pels membres del tribunal i dividint el total pel nombre d'assistents a la prova. La qualificació definitiva serà el quocient.  
4. L'ordre de qualificació definitiva estarà determinat per la suma de les puntuacions obtingudes en el conjunt dels exercicis.  
Novena. Relació d'aprovats  
Una vegada acabada la qualificació dels aspirants, el tribunal publicarà la relació d'aprovats d'acord amb l'ordre de puntuacions, i podrà ultrapassar el nombre de places convocades, i elevarà la proposta amb caràcter vinculant al president de la corporació perquè formule el nomenament pertinent. Alhora, trametrà a aquesta autoritat l'acta de l'última sessió.  
Deu. Presentació de documents  
1. Els aspirants proposats haurà d'aportar davant l'administració, dins del termini de 20 dies naturals, des que es facen públiques les relacions d'aprovats, els documents acreditatius de les condicions que per a prendre part en l'oposició s'exigeixen en la base segona:  
a. Fotocòpia compulsada del document nacional d'identitat.  
b. Còpia autenticada o fotocòpia (que haurà d'acompanyar de l'original per a compulsar-la) del títol exigit.  
c. Certificat acreditatiu de no patir malaltia o defecte físic que impedisca el normal exercici de la funció que ha d'exercir, expedit pel cap local de Sanitat.  
d. Declaració jurada o promesa de no haver sigut separat mitjançant procediment disciplinari de cap administració pública, ni trobar-se inhabilitat per a l'exercici de funcions públiques.  
2. Els qui tingueren la condició de funcionaris públics estaran exempts de justificar documentalment les condicions i els requisits ja demostrats per a obtenir l'anterior nomenament i hauran de presentar un certificat de l'administració pública de què depenguen, amb l'acreditació de la seua condició i de les circumstàncies que consten en l'expedient personal d'aquest.  
3. Els qui, dins del termini indicat, i excepte casos de força major, no presenten la documentació, no podran ser nomenats i quedaran anul·lades totes les actuacions, sense perjudici de la responsabilitat en què hagen pogut incórrer per haver comés falsedat en la instància.  
Onze. Nomenament i presa de possessió  
1. Després d'acabat el procés selectiu i aportats els documents a què fa referència la base anterior, l'alcalde, d'acord amb la proposta del tribunal qualificador, procedirà a nomenar funcionaris de carrera, els quals hauran de prendre possessió en el termini de 30 dies, comptadors des de l'endemà de la notificació del nomenament, i hauran de prestar prèviament jurament o promesa de conformitat amb el que s'estableix en el Reial Decret 707/1979, de 5 d'abril.   
2. Els qui sense cap causa justificada no prenguen possessió en el termini assenyalat, quedaran en al situació de cessants amb al pèrdua de tots els drets derivats de la convocatòria i del nomenament conferit.  
Dotze. Incompatibilitats  
Els funcionaris nomenats quedaran subjectes al règim d'incompatibilitats del sector públic, d'acord amb la normativa vigent.  
Tretze. Incidències  
1. L'aprovació de les bases de la convocatòria i dels actes administratius que se succeïsquen els podran recórrer les persones interessades en els casos i en la forma establida per la Llei 30/1992, de Règim Jurídic de les Administracions Públiques i del Procediment Administratiu Comú.  
2. En allò que no es disposa en aquestes bases o en allò que les contradiga seran d'aplicació la Llei 7/1985, de 2 d'abril; el Reial Decret Legislatiu 781/1986, de 18 d'abril; la Llei 30/1984, de 2 d'agost; el Reial Decret 896/1991, de 7 de juny ,i el Reial Decret 364/1995, pel qual s'aprova el Reglament General d'Ingrés del Personal al Servei de l'Administració Pública.  
ANNEX I  
Exercicis i programa mínim de l'oposició per a l'ingrés en la subescala d'auxiliar d'administració general de l'Ajuntament de Torrebaja.  
Primer exercici. De caràcter obligatori i eliminatori.  
Consistirà a processar un text administratiu que facilitarà el tribunal, en un ordinador de l'Ajuntament i s'utilitzarà el processador de textos WordPerfect o Microsoft Word. El temps utilitzat serà de 30 minuts i es valorarà el grau d'exactitud del document que s'obtinga. Aquesta prova es puntuarà de 0 a 10 punts, i caldrà obtenir un mínim de 5 punts per a superar-la.  
Segon exercici. De caràcter obligatori i eliminatori.  
Consistirà a exposar davant el tribunal, oralment i en un temps màxim de 20 minuts, dos temes, l'un d'entre els temes 1 al 15, ambdós inclosos, i l'altre d'entre els temes 16 al 32, ambdós inclosos, dins dels temes indicats en l'annex II d'aquestes bases. L'opositor traurà dues boles de cada bloc i triarà una bola de cada bloc. En aquests exercici es valoraran els coneixements sobre els temes, la forma d'exposició i la facilitat d'expressió. Aquesta prova es puntuarà de 0 a 10 punts, i caldrà obtenir un mínim de 5 punts per a superar-la.  
Tercer exercici. De caràcter obligatori i eliminatori.  
Consistirà a desenvolupar per escrit, durant un període màxim de 90 minuts, un tema de caràcter general a triar d'entre dos, determinats pel tribunal immediatament abans de realitzar-se l'exercici, i relacionat amb el programa que s'acompanya com a annex II a aquesta convocatòria, encara que no s'atenga a epígraf concret d'aquest. Els aspirants tindran ampla llibertat pel que fa a la forma d'exposició.  
En aquest exercici es valorarà la formació general, els coneixements específics sobre la matèria, la claredat i l'ordre d'idees, la facilitat d'exposició escrita, l'aportació personal de l'aspirant i la seua capacitat de síntesi. Aquesta prova es puntuarà de 0 a 10 punts, i caldrà obtenir un mínim de 5 punts per a superar-la.  
Quart exercici. De caràcter voluntari.  
Consistirà a realitzar un supòsit pràctic de coneixements que facen referència a les tasques pròpies del lloc per al qual es realitza aquesta selecció, determinat pel tribunal immediatament abans de realitzar-se l'exercici. En aquest exercici es valoraran els coneixements dels aspirants a l'hora d'utilitzar equips i programes informàtics i l'aplicació d'aquests en les tasques administratives pròpies de l'ajuntament. La prova es puntuarà de 0 a 5 punts.  
ANNEX II  
Tema 1. La Constitució espanyola de 1978. Principis generals.   
Tema 2. Drets i deures fonamentals dels espanyols.  
Tema 3. La corona. El poder legislatiu.  
Tema 4. El govern i l'administració de l'estat.  
Tema 5. El poder judicial.  
Tema 6. Organització territorial de l'estat. Els estatuts d'autonomia: significat.  
Tema 7. L'administració pública en l'ordenament espanyol. Administració de l'estat o central. Administració autònoma, administració local, administració institucional i corporativa.  
Tema 8. Principis d'actuació de l'administració pública: eficàcia, jerarquia, descentralització, desconcentració i coordinació.  
Tema 9. Sotmetiment de l'administració a la llei i al dret. Fonts del dret públic.  
Tema 10. L'administrat. Col·laboració i participació dels ciutadans en les funcions administratives.  
Tema 11. L'acte administratiu. Principis generals del procés administratiu.  
Tema 12. Fases del procediment administratiu general.   
Tema 13. Formes de l'acció administrativa. Foment policia. Servei públic.  
Tema 14. El domini públic. El patrimoni privat de l'administració.  
Tema 15. La responsabilitat de l'administració.  
Tema 16. Règim local espanyol. Principis constitucionals i regulació jurídica.  
Tema 17. La província en el règim local. Organització provincial. Competències.  
Tema 18. El municipi. El terme municipal. La població. L'empadronament.  
Tema 19. Organització municipal. Competències.  
Tema 20. Altres entitats locals. Àrees metropolitanes. Mancomunitats municipals. Agrupacions municipals. Entitats locals menors.  
Tema 21. Ordenances i reglaments de les entitats locals. Classes. Procediment d'elaboració i aprovació.  
Tema 22. Relació entre ens territorials. Autonomia municipal i tutela.  
Tema 23. La funció pública local i organització.  
Tema 24. Drets i deures dels funcionaris públics locals. Dret de sindicació. Seguretat Social.  
Tema 25. Els bens de les entitats locals.  
Tema 26. Els contractes administratius en l'esfera local. La selecció del contractista.  
Tema 27. Intervenció administrativa local. El registre d'entrada i eixida de documents. Requisits en al presentació de documents. Comunicacions i notificacions.  
Tema 28. Procediment administratiu local. El registre d'entrada i eixida de documents. Requisits en la presentació de documents. Comunicacions i notificacions.  
Tema 29. Funcionament dels òrgans col·legiats locals. Convocatòria i ordre del dia. Actes i certificats d'acords.  
Tema 30. Hisendes locals: classificació d'ingressos. Ordenances fiscals.  
Tema 31. Règim jurídic de la despesa pública local.  
Tema 32. Els pressupostos locals.  
Cosa que es fa pública perquè se'n prenga coneixement.  
Torrebaja, 30 d'abril de 1997.- L'alcalde.